Glavni prioritet tima za Google Chrome jest izgraditi najsigurniji mogući preglednik.
Sigurni preglednik pomaže u zaštiti od krađe identiteta i zlonamjernih softvera koji mogu
ukrasti vaše zaporke ili učiniti nešto još gore.
Sigurnosni okviri značajka je koju smo ugradili u Google Chrome kako bismo povećali sigurnost preglednika.
Evo kako sigurnosni okviri rade:
Svakoj web-lokaciji ili aplikaciji koju otvorite u pregledniku Chrome dodjeljuje se
zaseban i neovisan proces.
Na primjer, ako otvorite tri različite web-lokacije u tri različite kartice preglednika,
svaka otvorena kartica predstavlja zaseban proces.
Tako da ako se jedna kartica sruši, to se ne odražava na preglednik i druge kartice.
Sigurnosni okviri pružaju zaštitni sloj oko svakog takvog procesa.
Poput pješčanika, sigurnosni okviri osmišljeni su kao ograničeno okruženje za pojedini proces.
Ako nehotice otvorite zlonamjernu web-stranicu koja je dizajnirana da našteti vašem računalu
ili poznatu web-lokaciju koja je hakirana, sigurnosni okvir dizajniran je tako da spriječi
zlonamjerni kôd na dotičnoj web-lokaciji da nanese više štete vašem računalu.
Zlonamjerni kôd zadržava se u sigurnosnom okviru tako da ne utječe na ostale kartice u
pregledniku niti na vaše računalo.
Tako je moguće da se nešto loše odvija na jednoj kartici, ali čim se ona zatvori,
to nestaje - bez ikakve štete po vaše računalo.
Sve web-stranice koje pregledavate u pregledniku Chrome nalaze se u sigurnosnim okvirima.
Ima, međutim, i drugih dijelova preglednika koji također imaju koristi od tih okvira.
Dodaci su dijelovi softvera koji se dodaju u preglednik radi omogućavanja korisnih funkcija.
Na primjer, Adobe Flash Player često je upotrebljavani dodatak koji omogućuje sadržaje
poput videozapisa i igrica na mreži. Dodaci vam također omogućuju prikaz online PDF dokumenata.
Dodaci se naveliko upotrebljavaju i omogućuju veliku funkcionalnost, ali njihova široka upotreba
i velika snaga čine ih primarnim ciljevima sigurnosnih napada u svim preglednicima.
Korisnici su još podložniji napadima ako upotrebljavaju neažurirane dodatke.
Neažurirani dodaci često sadrže poznate ranjive točke.
U našim nastojanjima da što bolje zaštitimo korisnike preglednika Chrome, funkciju sigurnosnih
okvira za PDF i Flash ugradili smo izravno u Chrome. Te integracije koriste prednosti
mehanizma automatskog ažuriranja za Chrome kako nikad ne bi zastarjele. To znači da ćete
kao korisnik preglednika Chrome uvijek imati najnovije sigurnosne popravke i zakrpe
za te ugradnje.
Za više informacija o pregledniku Chrome i sigurnosti posjetite ovu adresu.